Ajruplan tal-Air Malta fi triqtu lejn l-ajruport Charles de Gaulle f’Pariġi dalgħodu ntlaqat minn sajjetta waqt li kien beda bl-inżul kif skedat f’dan l-ajruport. Ħadd ma weġġa’ u l-ajruplan niżel Pariġi mingħajr problemi. L-ajruplan ma jistax iħalli l-ajruport ta’ Pariġi qabel jiġi ċċertifikat li jista’ jtir. Konsegwenza t’hekk it-titjijra tal-Air Malta minn Pariġi li kellha tinżel Malta fis-1.05 ta’ waranofsinhar ittardjat. Kelliem għall-Air Malta qal li biex jonqos l-impatt fuq il-passiġieri se jintbagħat ajruplan ieħor li se jniżżilhom lura Malta. Fuq l-istess ajruplan telgħu tim ta’ inġiniera biex isewwu l-ħsarat li seta ġarrab l-ajruplan milqut mis-sajjetta u jiċċertifikawh li jista’ jtir. B’konsegwenza ta’ dan l-inċident titjiriet oħra tal-linja nazzjonali tal-ajru setgħu ġew affettwati.